**У С Т А В**

**на Юридическо лице с нестопанска цел с наименование**

**НАРОДНО ЧИТАЛИЩЕ “ПОЗНАЙ СЕБЕ СИ – 1911г.”,**

**село Ряхово, община Сливо поле, област Русе**

 **( Приет на Общо събрание на 26.06.2019 година)**

 Народно читалище „Познай себе си-1911г.”, село Ряхово е основано през 1911година по инициатива на тогавашните учители и с участието на някой по-будни граждани на село Ряхово.То приема за свое име мисълта на древногръцкия философ Сократ „Познай себе си!”. Читалището извършва богата дейност и подпомага създаването и развитието и на други читалища в този край и страната.

 Историческата му заслуга за културната дейност на село Ряхово се определя от неговия принос в запазването и обогатяването на българския език, съхраняването на българските традиции, в зараждането на музикалното изкуство и в създаването на библиотечното дело.

Сега и в бъдеще, чрез своята художествено – творческа и културно – просветна дейност, Народно читалище „Познай себе си-1911г.” участва и влияе за духовното обогатяване на гражданите на село Ряхово и за културното развитие на селото.

**ГЛАВА ПЪРВА**

**ОБЩИ ПОЛОЖЕНИЯ**

 **Чл.1** Народно читалище „Познай себе си-1911г.”, с.Ряхово е самоуправляващо се, независимо и самостоятелно културно – просветно сдружение на населението от селото със седалище и адрес на управление – село Ряхово, улица „ Цар Борис І ” №2. То е създадено и работи на принципите на демократизма, доброволността и автономията. В своята дейност то изпълнява и държавни културно – просветни задачи.

 **Чл.2** Читалището е юридическо лице с нестопанска цел. В дейността му могат да участват всички физически лица, без оглед на ограничения на възраст и пол, политически и религиозни възгледи и етническо самосъзнание.

 **Чл.3** Читалището се представлява заедно и поотделно както от председателя, така и от секретаря.

 **Чл.4** Дейността на читалището се осъществява във взаимодействие с учебни заведения, предприятия, фирми, неправителствени организации от района, града и страната, както и с професионални културни институции и творчески групи и дружества в областта на извършваната от тях културно - просветна, социална и информационна дейност.

 **Чл.5** Читалището поддържа отношения на сътрудничество и координация с държавните и обществените органи и организации от различни нива, на които законите възлагат определени задължения в областта на културата.

**ГЛАВА ВТОРА**

**ЦЕЛИ И ЗАДАЧИ**

 **Чл.6** Целите на Народно читалище „Познай себе си-1911г.”, са да задоволява потребностите на гражданите, свързани с/със:

 **1.** Развитие и обогатяване на културния живот, социалната и образователна дейност в село Ряхово и региона ;

 **2.** Запазване на обичаите и традициите на българския народ ;

 **3.** Развиване на творческите способности, разширяването на знанията на гражданите и приобщаването им към ценностите и постиженията на науката, изкуството и културата ;

 **4.** Създаване на условия за общуване между хората, възпитаване и утвърждаване на националното самосъзнание ;

 **5**. Осигуряване на достъп до информация ;

 **6.** По - добра материална база и комфорт на читалището ;

 **7.** Развитие и поддържане на членството в Национални и Международни партньорства и мрежи ;

 **8.** Осигуряване на финансовата си устойчивост ;

 **9.** По – добрия имидж на село Ряхово и хората в селото.

 **Чл.7** Читалището осъществява своите цели, чрез следните основни дейности:

 **1.** Общодостъпна библиотека;

 **2.** Развитие и подпомагане на любителското художествено творчество ;

 **3.** Организиране на школи, кръжоци, ателиета, студия и курсове по изкуства и за изучаване на чужди езици и научно – технически знания, занималня за подготовка на учебна дейност, клубове по интереси за проучвателска и събирателска дейност в областта на фолклора, етнографията и краеведството и др., организиране на свободното време на ученици и възрастни в извънучебни, извънучилищни и извънработни форми на заетост ;

 **4**. Организиране празненства, концерти, спектакли, театри, чествания и младежки дейности, издаване на печатни материали ;

**5.** Създаване и съхраняване на музейни колекции, съгласно Закона за културното наследство и художествените колекции ;

**6.** Организиране на фото-, фоно-, филмо- и видеотеки както и създаване, и поддържане на електронни информационни мрежи ;

 **7.** Предоставяне на компютърни интернет услуги ;

 **8.** Предоставяне на социални и информационни услуги ;

 **9**. Разработване и реализиране на проекти предложения като бенефициент и/или като партньор към оперативни програми и/или схеми за безвъзмездно финансиране, съфинансирани от Европейски фондове, към донорски програми и организации от Европа, Америка и всички държави по света ;

1. Рекламна дейност ;

**11.** Посредническа дейност ;

 **12**. Опознавателни и други екскурзии ;

 **13.** Събиране и разпространяване на знания за родния край.

 **Чл.8. (1)** Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в **Чл.6** цели. Читалището не разпределя печалба.

 **(2)** Читалището няма право да предоставя собствено или ползвано от него имущество възмездно или безвъзмездно:

 1. За хазартни игри и нощни заведения ;

 2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности ;

 3. За постоянно ползване от политически партии и организации ;

 4. На председателя, секретаря, членовете на настоятелството и проверителната комисия и на членовете на техните семейства.

 **Чл.9**  Без да се нарушава самостоятелността и самоуправлението на всяко читалище, Общинската читалищна библиотека осъществява методическа връзка и взаимодействие с библиотеките от общината и регионалните библиотеки. Води свободна библиотечна документация на библиотеките в общината, поддържа система

от каталози и картотеки, според **Чл.9, ал.2** от Наредбата за статуса и дейността на библиотеките и за взаимоотношенията в националната библиотечна мрежа, приета с ПМС №19 от 31.01.1996 год.

**ГЛАВА ТРЕТА**

**УЧРЕДЯВАНЕ И ЧЛЕНСТВО**

 **Чл.10** Народно читалище „Познай себе си-1911г.” е регистрирано като самостоятелно Юридическо лице с нестопанска цел и вписано в Регистъра за юридически лица с нестопанска цел в Русенски окръжен съд по **Ф.Д.** **№ 1481/1997година**.

 **Чл.11** Народното читалище „Познай себе си-1911г.” съществува при наличие на най – малко 50 дееспособни физически лица.

 **Чл.12** На вписване в Регистъра на Юридическите лица с нестопанска цел воден от Агенцията по вписванията към министъра на правосъдието подлежат разпоредбите на Устава, предвиден в Закона за народните читалища и името на лицата, представляващи читалището.

 **Чл.13** Всяка промяна по **Чл.9, ал.4** от Закона за народните читалища трябва да бъде заявена в 14 – дневен срок от възникването й в Регистъра на Юридическите лица с нестопанска цел воден от Агенцията по вписванията към министъра на правосъдието по регистрацията на читалището.“

 **Чл.14**  Настоятелството на читалището се задължава в законно установения срок от вписването в Регистъра на Юридическите лица с нестопанска цел воден от Агенцията по вписванията към министъра на правосъдието, да подаде Заявление за вписване в Регистъра на Министерство на културата.

.

 **Чл.15** Читалищното настоятелство в 7 – дневен срок от вписването на читалището или на промени в регистрацията му в Регистъра на Юридическите лица с нестопанска цел воден от Агенцията по вписванията към министъра на правосъдието, подава заявление за вписване в публичния регистър към министъра на културата

 **Чл.16 (1)** Кандидатстването за член на читалището и преустановяване на членството става с писмена молба до председателя на читалището.

 **(2)** Членството се прекратява при:

 1. Напускане чрез молба;

 2. Изключване за неспазване на устава;

 3. Смърт;

 **(3)** Членски внос не се връща.

 **Чл.17** Членовете на читалището са индивидуални, колективни и почетни.

 **Чл.18** Индивидуалните членове са български граждани. Те биват действителни и спомагателни:

 1. Действителните членове са лица, навършили 18 години, които участват в дейността на читалището, редовно плащат членския си внос и имат право да избират и да бъдат избирани.

 2. Спомагателни членове са лица до 18 години, които нямат право да избират и да бъдат избирани; те имат право на съвещателен глас.

 **Чл.19** Колективните членове съдействат за осъществяване целите на читалищата, подпомагат дейностите, поддържането и обогатяването на материалната база и имат право на един глас в общото събрание. Колективните членове могат да бъдат:

 1. Професионални организации.

 2. Стопански организации.

 3. Търговски дружества.

 4. Кооперации и сдружения.

 5. Културно – просветни и любителски клубове и творчески колективи.

 6.Учебни заведения.

 **Чл.20** Почетни членове могат да бъдат български и чуждестранни граждани с изключителни заслуги към читалището. Те могат да избират и да бъдат избирани в ръководните органи на читалището.

 **Чл.21** Лицата, които даряват предмети и средства на стойност над 500 лв. могат да се обявяват за БЛАГОДЕТЕЛИ на Народно читалище „Познай себе си-1911г.”. Вписват се в Протоколната книга и се спазва волята на дарителя.

 **Чл.22** Членовете на читалището са длъжни да спазват Устава, да плащат определения от общото събрание членски внос, да пазят и полагат грижи за обогатяване на читалищното имущество и да защитават престижа и интересите на читалището.

 **Чл.23** Читалището събира годишен членски внос от своите членове, в размер приет от Общото събрание на читалището.

 **Чл.24** Членовете на читалището имат право да участват в обсъждане на въпроси от дейността му и да получават информация за работата на ръководните органи.

**ГЛАВА ЧЕТВЪРТА**

**УПРАВЛЕНИЕ**

 **Чл.25** Органи за самоуправление на читалището са:

 1. Общо събрание.

 2. Читалищно настоятелство.

 3. Проверителна комисия.

**Чл.26**  **(1)** Върховен орган на читалището е Общото събрание.

 **(2)** Общото събрание се състои от всички членове на читалището, имащи право на глас.

 **(3)** Решенията на Общото събрание са задължителни за другите органи на читалището.

**Чл.27** Редовно Общо събрание на читалището се свиква от Настоятелството най – малко веднъж годишно.

**Чл.28 (1)** Извънредно Общо събрание може да се свика по решение на Настоятелството, по искане на Проверителната комисия или на 1/3 /една трета/ от членовете на читалището с право на глас.

 **(2)** При отказ на Настоятелството да свика извънредно общо събрание, до 15/петнадесет/ дни от постъпването на искането, проверителната комисия или 1/3 /една трета/ от членовете на читалището с право на глас могат да свикат общо събрание от свое име.

 **Чл.29** Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането! В същия срок на видно място в читалището и на други общодостъпни места в населеното място, където е дейността на читалището, трябва да бъде залепена поканата за събранието.

 **Чл.30** Общото събрание е законно, ако присъстват най-малко половината от имащите право на глас членове на читалището. При липса на кворум, събранието се

отлага с един час. Тогава събранието е законно, ако на него присъстват не по – малко от 1/3 /една трета/ от членовете при редовно Общо събрание и не по – малко от половината читалищни членове плюс един при извънредно Общо събрание.

 **Чл.31** Общото събрание има следните правомощия:

1. Изменя и допълва Устава;
2. Избира и освобождава членовете на настоятелството, проверителната комисия и председателя;
3. Приема вътрешните актове, необходими за организацията на дейността на читалището;
4. Изключва членовете на читалището;
5. Определя основни насоки на дейността на читалището;
6. Взема решение за членуване или за прекратяване на членството в читалищното сдружение.

 7. Приема Бюджета на читалището за една година;

 8. Приема годишния отчет до 30 март на следващата година;

 9. Определя размера на членския внос;

 10. Отменя Решения на органите на читалището;

 11. Взема решение за откриване на клонове на читалището след съгласуване с общината.

 12. Взема решения за прекратяване на читалището.

 13. Взема решение за отнасяне до съда на незаконосъобразни действия на ръководството или отделни читалищни членове.

**Чл.32** Решенията по **Чл.31 т.1, 4, 10, 11 и 12** се вземат с мнозинство най-малко 2/3 /две трети/ от всички членове. Останалите решения се вземат с мнозинство повече от половината от присъстващите членове.

 **Чл.33** Две трети от членовете на Общото събрание могат да предявят иск пред окръжния съд по седалището на читалището за отмяна на решение на Общото събрание, ако то противоречи на закона или устава.

 **Чл.34** Искът се предявява в едномесечен срок от узнаването на решението, но не по – късно от една година от датата на вземане на решението.

 **Чл.35** Прокурорът може да иска от окръжния съд да отмени решение на общото събрание, което противоречи на закона или Устава, в едномесечен срок от узнаване на решението, но не по – късно от една година от датата на вземане на решението.

 **Чл.36** Изпълнителен орган на читалището е Настоятелство, което се състои от 5 /петима/ членове, избрани за срок от 3 /три/ години. Същите да нямат роднински връзки по права и съребрена линия до четвърта степен.

 **Чл.37 (1)** Правомощия и задължения на Настоятелство:

 1. Свиква Общото събрание.

 2. Осигурява изпълнението на решенията на Общото събрание.

 3. Подготвя и внася в Общото събрание проект за бюджет и утвърждава щата му.

 4. Изготвя и внася в Общото събрание на читалището отчет за дейността на читалището.

 5. Назначава секретаря на читалището и утвърждава длъжностната му характеристика.

 6. Взема решения за моралното и материално стимулиране на щатните служители в читалището.

 **7**. Внася в Общината предложения за ремонт, поддръжка и обзавеждане.

 **(2)** Читалищното настоятелство взема решения с мнозинство повече от половината от членове си.

 **(3)** Настоятелството провежда най – малко 1 /едно/ заседание на тримесечие. Заседанията са редовни, когато на тях присъстват повече от половината му членове. Решенията се вземат с мнозинство от половината на членовете му.

 **(4)** Настоятелството има председател, заместник – председател, секретар и членове.

 **Чл.38** Председателят на читалището е член на Настоятелството и се избира от Общото събрание за срок от 3 /три/ години. Председателят не може да е в роднински връзки с членове на Настоятелството и на Проверителната комисия по права и съребрена линия до четвърта степен, както и да бъде съпруг/съпруга на секретаря на читалището.

 **Чл.39** Председателят има следните правомощия и задължения:

1. Организира дейността на читалището съобразно ЗНЧ, Устава и решенията на Общото събрание.
2. Представлява читалището.
3. Свиква и ръководи заседанията на Настоятелството и председателства Общото събрание.
4. Отчита дейността си пред Настоятелството.
5. Сключва и прекратява трудовите договори със служителите на читалището, съобразно бюджета на читалището и въз основа решение на Настоятелството.

 **Чл.40 (1)** Правомощия и задължения на секретаря на читалището:

 1.Организира изпълнението на решенията на Настоятелството, включително решенията за изпълнението на бюджета.

 2.Организира текущата основна и допълнителна дейност.

 3.Отговаря за работата на щатния и хонорувания персонал.

 4. Представлява читалището, заедно и поотделно с председателя.

 **(2)** Секретарят не може да е в роднински връзки с членове на Настоятелството и на Проверителната комисия по права и съребрена линия до четвърта степен, както и да бъде съпруг/съпруга на председателя.

 **(3)** Секретарят е щатен служител и се назначава от Председателя, въз основа на решение на Настоятелството. Секретарят участва в работата на Настоятелството със съвещателен глас.

 **Чл.41(1)** Проверителната комисия се състои от 3 /трима/ членове, избрани за срок от 3 /три/ години.

 **(2)** Членовете на Проверителната комисия не могат да бъдат лица, които са в трудово-правни взаимоотношения с читалището и са роднини на членовете на Настоятелството, на председателя или на секретаря по права линия, съпрузи, братя, сестри и роднини по сватовство от първа степен.

 **(3)** Проверителната комисия осъществява контрол върху дейността на Настоятелството, председателя и секретаря на читалището по спазване на закона, Устава, и решенията на Общото събрание.

 **(4)** При констатиране на нарушения Проверителната комисия уведомява Общото събрание на читалището, а при данни за извършено престъпление и органите на прокуратурата.

 **Чл.42** Не могат да бъдат избирани за членове на Настоятелството и Проверителната комисия /за председател и секретар/ лица, които са осъждани на лишаване от свобода за умишлени престъпления от общ характер.

 **Чл.43** Членове на Настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на Интернет страницата на читалището.

**ГЛАВА ПЕТА**

**ИМУЩЕСТВО И ФИНАНСИРАНЕ**

 **Чл.44(1)** Имуществото на читалището се състои от право на собственост и от други вещи права, вземания, ценни книжа, други права и задължения.

 **(2)** Към момента на приемане на настоящия устав, читалището има следното имущество:

 1. Сграда – публична общинска собственост, село Ряхово, улица”Цар Борис І ” №2, предоставяни му за безсрочно и безвъзмездно ползване.

 2. Материална база, придобита със собствени средства.

 3. От собствен имот – земя, в размер на 53.569 дка, съгласно Решение **№ 750Р** за възстановяване правото на собственост на земеделските земи.

 **Чл.45**  Читалището набира средства от следните източници:

 1. Членски внос определен от Общото събрание в размер на 3/три/ лева за една година.

 2. Културно – просветна и информационна дейност.

 3. Субсидия от държавния и общинския бюджет.

 4. Наеми от движимо и недвижимо имущество.

 5. Дарения и завещания.

 6. Други приходи.

 **Чл.46** При разпределянето на предвидените по Държавния и Общински бюджети средства, в комисията по разпределението задължително присъства упълномощен представител на Настоятелството на читалището.

 **Чл.47** След утвърждаване на определената сума от Държавния и Общински бюджети, същата се представа на читалището за самостоятелно управление.

 **Чл.48** При недостиг на средства за ремонт и поддръжка на читалищната сграда и помещенията се изискват допълнителни средства от Общинския съвет.

 **Чл.49** Читалището не може да отчуждава недвижими вещи и да учредява ипотека върху тях.

 **Чл.50** Движими вещи могат да бъдат отчуждавани, залагани, бракувани или заменени с по – доброкачествени, само по решение на Настоятелството.

 **Чл.51** Недвижимо и движимо имущество, собственост на читалището, както и приходите от него, не подлежат на принудително изпълнение, освен за вземания, произтичащи от трудови правоотношения.

 **Чл.52(1)** Настоятелството на читалището изготвя годишния отчет за приходите и разходите, който се приема от Общото събрание.

 **(2)** Отчетът за изразходените от бюджета средства се представя в Общината.

 **Чл.53** Председателят на читалището ежегодно, в срок до 10 ноември, представя на кмета предложения за своята дейност през следващата година. Приоритет

в бюджета на читалището имат библиотечната дейност, културно – просветната работа и поддържането на материалната база.

 **Чл.54** Кметът на Общината внася направените предложения в Общинския съвет, който приема годишната програма за развитие на читалищната дейност в Община Сливо поле. Програмата се изпълнява от читалището, въз основа на финансово обезпечени договори, сключени с кмета на Община Сливо поле.

 **Чл.55** Председателят на читалището представя ежегодно до 31 март, пред кмета на Общината и Общинския съвет, доклад за съответните читалищни дейности в изпълнение на програмата и за изразходваните от бюджета средства през преходната година. Докладът се обсъжда от Общинския съвет на първото открито заседание след 31 март, с участието на представител на читалището.

**ГЛАВА ШЕСТА**

**ПРЕКРАТЯВАНЕ**

 **Чл.56** Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд, ако:

1. Дейността му противоречи на закона, устава и добрите нрави.

2. Имуществото му не се използва според целите и предмета на дейността на читалището.

3. Е на лице трайна невъзможност читалището да действа или не развива дейност за период 2 /две/ години. В тези случаи Министъра на културата изпраща сигнал до прокурора за констатирана липса на дейност на читалището.

4. Не е учредено по законовия ред.

5. Е обявено в несъстоятелност.

 **Чл.57** Прекратяването на читалището по решение на Окръжния съд може да бъде постановено по искане на прокурора, направено самостоятелно или след подаден сигнал от Министъра на културата.

 **Чл.58** Прекратяване на читалището по искане на прокурора се вписва служебно.

**ГЛАВА СЕДМА**

**АДМИНИСТРАТИВНО НАКАЗАТЕЛНИ РАЗПОРЕДБИ**

 **Чл.59** Председател и/или секретар на читалище, който предостави имущество в нарушение **Чл.8. ал.2** се наказва с глоба в размер от 500 до1000 лева и с лишаване от право да заема изборна длъжност в читалището в срок от 5 години.

 **Чл.60** Председател или представляващ читалищното сдружение, който не заяви вписване в регистъра на читалищата или читалищните сдружения в срок се наказва с глоба от 150 до 300 лева.

 **Чл.61** Нарушенията се установяват с актове на:

 1.Оправомощени от министъра на културата длъжностни лица – за нарушения по **Чл.60**

 2. Кмета на общината или оправомощени от него длъжностни лица – за нарушенията по **Чл.59** и **Чл.60**

 **Чл.62** Наказателните постановления се издават от министъра на културата или от оправомощен от него заместник – министър, съответно от кмета на общината.

 **Чл.63** Съставянето на актове, издаването и обжалването на наказателните постановления, се извършват по реда на Закона за административни нарушения и наказания.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§ 1.** Читалището, основано през 1911 година, е с наименование Народно читалище „Познай себе си-1911”, има кръгъл печат с надпис „Познай себе си – 1911г.” Ряхово – обл.Русенска, в средата ЧИТАЛИЩЕ

 **§ 2.** Празник на читалището е 01 ноември – Ден на народните Будители.

 **§ 3.** С този Устав се урежда по – нататъшното развитие, управление и цялостната дейност на Народно читалище „Познай себе си -1911г.”, село Ряхово.

 **§ 4.** Настоящите промени в Устава са приети на редовно отчетно – изборно събрание на читалищните членове на 26.06.2019 година въз основа на Закона за изменение допълнение на Закона за народните читалища, (ОБН. - ДВ, БР. 102 ОТ 2017 Г., В СИЛА ОТ 02.01.2018 Г.). Настоящите промени в Устава, считани от приемането им, отменя досега действащите.

 Уставът с настъпилите промени е от присъстващите действителни членове на читалището, съгласно приложения списък, представляващ неразделна част от Устава.

**Удостоверявам съдържанието на приетите промени в Устава на 26.06.2019 година**

**Председател на Читалищно настоятелството**

**на Народно читалище „Познай себе си -1911г.”, село Ряхово:**

 **……………………………**

 **( Румяна Георгиева )**

***„Народно читалище Познай себе си – 1911г.”,с. Ряхово, общ. Сливо поле, обл. Русе***

Д о к л а д

за извършената читалищна дейност за 2019 година

 І. Организационно състояние на читалището.

 През своята дългогодишна история Читалището в село Ряхово е успяло да завоюва своето място в живота на ряховчани. Основната цел която винаги е стояла пред читалището е да задоволява потребностите на гражданите свързани с развитие и обогатяване на културния живот, запазване на обичаите и традициите, разширяване знанията на гражданите. То е мястото където хора от различна възраст могат да общуват помежду си, да се занимават с творчество, да получават необходимата информация.

 За постигане на добри резултати в работата на НЧ „ Познай себе си – 1911г.”, Читалищното настоятелство заедно със секретаря и библиотекаря към читалището изготвят план за работата през годината, който се приема от членовете на читалището разглеждан и одобряван на годишното отчетно събрание.

 **Основните задачи, които стоят пред ряховското читалище са:**

1.Читалището да работи в посока проучване, възстановяване и запазване на местните обичаи и традиции.

2. Да организира и съдейства за провеждането на традиционните празници и обичаи.

3.Читалището да предоставя възможност на гражданите да вземат участие в организираните културни мероприятия.

4. Програмата „ Глобални библиотеки” е дала възможност читалището да се превърне в съвременен културно-информационен център предоставящ услуги на гражданите, осигурявайки достъп до информация.

5. Формиране на читалището като място за общуване и контакти.

6. Да подържа партньорство с общинската администрация, кметството, училището, детската градина, бизнеса и други НПО.

 **ІІ. Библиотечна дейност.**

 През последните години благодарение на допълващи субсидии от Министерството на културата и спечелените проекти, библиотеката към читалището не е само място където можеш да отидеш за да си вземеш книга. Благодарение на Програмата „ Глобални библиотеки”, тя се е превърнала в информационен център, който предоставя актуална информация и услуги, организира мероприятия и отразява дейността на читалището в сайт <https://sites.google.com/site/narodnocitalisepoznajsebesi> създаден от библиотекаря и ръководителя на компютърната зала Магдалена Йорданова.

 Библиотеката ни разполага с 5 броя компютри, 1 брой мултифункционално устройство и мултимедия. Наличие на компютърна и размножителна техника има и в читалището – 1 брой компютър, 1 лаптоп и 1 брой мултифункционално устройство. Осигурена е и интернет връзка.

 Стараем се да обновяваме библиотечния фонд, като се съобразяваме с учебния материал на учениците и според интересите на читателите на библиотеката.

Библиотечния фонд за 2019 година наброява 10 815 тома литература, като през годината 400 броя книги са отчислени, а са постъпили 250 броя, от които 105 са закупени по програма

„ Българските библиотеки – съвременни центрове за четене и информираност, а 60 броя са дарени по инициативата „ Да дарим книга, аз вече го направих“.

 Библиотеката ни се посещава както от млади хора така и от хора на пенсионна възраст.

През изминалата година заетите книги са 6608, а регистрираните читатели 198, като от тях 66 потребители са деца и 132 възрасни. Имаме 2394 броя посещения, като от тях 1501 са за ползване на компютрите и 893 посещения в библиотеката.

Абонираните издания за отчетния период са вестник „Дневен Труд”, в. „Утро”, и „ Читалищен вестник”, като дарение от Гл. Библиотеки получаваме в. „ Хоби фермер“ и детски списания

 „ Пътечка”, и „ Прозорец”.

 **ІІІ. Културна дейност**

Това е дейността, която до голяма степен зависи от обществената подкрепа и организационните качества на щатния персонал, читалищното ръководство и членовете му. За осъществяването на тази дейност основните насоки в работата на читалището са:

* Честване на официални празници, годишнини, подреждане на изложби, витрини и кътове;
* Организиране на мероприятия с деца и младежи;
* Събиране и разпространяване на знания за родния край;
* Повишаване постиженията на самодейните състави;
* Подготовка на местните обичаи, организирането и провеждането на културни прояви;
* Участие на читалищните състави в общински, регионални, национални и други фестивали и събори;
* Участие в общинския празник – гр. Сливо поле

 **Художествена самодейност**

Читалището дава възможност за изява на талантливите хора. Към читалището има изградени две постоянно действащи самодейни групи:

 Мъжка група за стари градски песни – „ Офицерите от запаса” и

 Женска група за народно пеене – „ Китка”

 Любителска група за народни танци

През 2019 година взехме участие в следните културни мероприятия, а именно:

1. **Местни :**

04.01.2019г. – Презентация по проект „Операция Рождествено дете“, представяна от Международна организация за възпитание на християнските ценности.

21.01.2019г. - Бабин ден – традиционно къпане на бабата

14.02.2019г. - Трифон Зарезан – зарязване на лозята

01.03.2019г. – Баба Марта – изработване на мартеници

01.03.2019г. – Ден на самодееца

03.03.2019г. - Тържество по случай Националният празник на България /съвместно с ОУ „ Св.св. Кирил и Методий”, с. Ряхово , СОСЗР общ. Сл.поле, кметство с. Ряхово /

22.03.2019г. - Организирано пролетно тържество на ОДЗ „Мечо Пух“, гр. Сливо поле и филиалите му в с. Ряхово и с. Юделник

19.04.2019г. – Беседа, забавни игри и анимационен филм свързани с предстоящите Великденски празници / организирано с Фондация „ХИП България“

20.04.2019г. – Лазаруване

24.04.2019г. - Организирана великденска изложба

06.05.2019г. – Гергьовски концерт и Църковен празник на църквата в с. Ряхово / съвместно с кметство с. Ряхово, СОСЗР общ. Сл.поле и Църковно настоятелство /

24.05.2019г. – Традиционен събор, с. Ряхово / съвместно с Общ. Сл.поле и кметство с. Ряхово /

05.09.2019г. – Организиране и участие в общински преглед на художествената самодейност

13.09.2019г.– Участие в инициативата „Почисти България“

01.11.2019г. – Ден на Народните будители

21.11.2019г. – Ден на Християнското семейство

06.12.2019г. – Никулден / съвместно с кметство Ряхово и СОСЗР общ. Сл.поле

18.12.2019г. – Организирано детско парти за децата от ОДЗ „Мечо Пух“, филиал с. Ряхово и учениците от ОУ „ Св. Св. Кирил и Методий“, с. Ряхово /съвместно сАниматорна къща „ Веселяците“ и УН при ОУ „ Св.св. Кирил и Методий“

19.12.2019г. – Коледа с Фондация „ ХИП България“ / с ученици от ОУ „Св. св. Кирил и Методий“

20.12.2018г. – Коледуване с ученици от ОУ „Св. св. Кирил и Методий“

1. **Регионални :**
2. **Национални** :

27 -28.2019г. – Участие в ΧΙΧ Национален фолклорен фестивал „Искри от миналото“ - Априлци

1. **Международни**

МФФ „ Море от ритми“ - Балчик

 **Други културни дейности**

Мероприятия проведени по Програма „ Глобални библиотеки”:

Разкрита школа за компютърна грамотност

брой групови обучения - 2 броя

брой индивидуално обучени и/или консултирани лица

индивидуални консултирани в компютърна зала 223

Публикуване в сайта на читалището и Фейсбук страницата ни на проведени събития Качване в You Tube на клипове от наши събития.

Направа на филм за дейността на читалището за 2019г. и публикуване в You Tube;

Инсталиран електронен подпис по КУКЕП - Професионален

 Публикации в "Читалищен вестник", в. "Утро", в. „Бряг“, Арена Медия

• 146 години безсмъртие! Дяконе поклон! Презентация „Величие и безсмъртие“ с Ученици от ОУ „Св. св. Кирил и Методий“, село Ряхово

• За Пръв път в библиотеката – гостуват децата от ОДЗ „ Мечо Пух“, филиал Ряхово

• Маратон на четенето – верижно четене с учениците от начален курс на ОУ “ Св. св. Кирил и Методий“

 - Посещение на ОДЗ „ Мечо Пух“, филиал Ряхово, анимационни филми и четене на приказки.

• 2 април – Международен ден на детската книга – Презентация и прожекция на анимационни филми по приказки на Андерсен с учениците от начален курс на ОУ „Св. св. Кирил и Методий“

• Красотата на българските народни носии и българската шевица в ряховската носия – беседа и презентация с учениците от ОУ “ Св. св. Кирил и Методий“

• В света на приказките – четене на български народни приказки и прожекция на анимационни филмчета на децата от ОДЗ „Мечо Пух“, филиал Ряхово

• 22 април – Световен ден на Земята – презентация и беседа с учениците от ОУ „Св. св. Кирил и Методий“

• Инициатива за обогатяване на библиотечния фонд „Да дарим книга, аз вече го направих“

• Лятна занималня – изработване на картички от рециклирани материали, приготвяне на сандвичи, занимателни езикови игри, четене на стихове и басни.

• Ден на Народните будители – беседа и презентация с учениците от ОУ „Св. св. Кирил и Методий“

• Направа на клип за дейността на НЧ „ Познай себе си 1911“ през 2018-19 год.

**Участие в благотворителна дейност – „ Направи добро на непознат“ към фондация Виктория Маринова**

 **ІV. Работа по проекти**

За отчетния период читалищното настоятелство е кандидатствало:

1. По М21 „ Съхранение и популяризиране на културно – историческо и природно наследство на територията на МИГ Тутракан – Сливо поле. /работи се по него/
2. По проект „ Българските библиотеки – съвременни центрове за четене и информираност“.

/ одобрен/

**VІ. Състояние на материално-техническата база на читалището**

Читалището се нуждае от смяна на дограмата, измазване на помещенията , също така и помещението за съхранение на декорите се нуждае от ремонт. Сцената и някой от столовете в киносалона също има нужда от ремонт. Подът на места е прогнил и дъските се чупят.

От ремонт се нуждае и електрическата инсталация в читалището.

**VІІ.Взаимодействие на читалището с местното и общинско ръководство, с други институции**.

Основни партньори в дейността на читалището са Кметство село Ряхово, община Сливо поле, Съюз на офицерите и сержантите от запаса и резерва - Община Сливо поле,

ОУ „ Св.св. Кирил и Методий”, с. Ряхово, клубовете на пенсионера и други организации.

**VІІІ. Квалификационни дейности на читалищните секретари.**

Щатният персонал на читалището редовно участва в обучения с цел повишаване на професионалната квалификация. През изминалия период сме взели участие в обучения и семинари организирани от РЕКИЦ „ Читалища” и РБ „ Любен Каравелов”- град Русе,както следва:

1. Запознаване с необходимите документи за съхранение на личните данни, пререгистрация в ТРегистър и ДАНС / РЕКИЦ „Читалища“
2. Обучение по съхраняване на документи в досиетата на ЗБУТ. / РЕКИЦ „Читалища“
3. Участие в национален форум София „Библиотеките днес“ / РБ „Л.Каравелов“ – гр. Русе
4. Участие с електронен продукт в изложение „Библиотеките представят“ – Русе /

РБ „Л.Каравелов“ – гр. Русе

**ІX. Идеи и предложения до кмета на общината и Общинския съвет.**

Да се сформира комисия от общината, която ежегодно да минава и се запознава със състоянието на материално-техническата база по места. На общинско ниво да се разработват проекти и се кандидатства по различни отворени програми, с цел осигуряване на средства за извършване поетапно цялостен ремонт на читалищните сгради.

**„Народно читалище Познай себе си – 1911г.”,с. Ряхово, общ. Сливо поле, обл. Русе**

**КАЛЕНДАРЕН ПЛАН**

**ЗА ДЕЙНОСТТА НА ЧИТАЛИЩЕ „Познай себе си– 1911 г. ”, с.Ряхово ПРЕЗ 2020 ГОДИНА**

1. Бабин ден – традиционно къпане на бабата / с. Ряхово– 21.01.2020г./

2. Трифон Зарезан – зарязване на лозята / с. Ряхово – 14.02.2020г./

3. 147 години безсмъртие! Апостоле поклон! / с учениците от ОУ „Св.св. Кирил и Методий“/

 / с. Ряхово – 18.02.2020г./

4. Баба Марта – изработване на мартеници / с. Ряхово – 01.03.2020г./

5. Честване на Националния празник на България. /съвместно с децата от ОУ „Св. св. Кирил и Методий” и СОСРЗ Общ. Сливо поле, кметство с.Ряхово/

 / с. Ряхово – 03.03.2020г/

6. Ден на самодееца /посещение на театрална постановка / / 10.03.2020г./

7. Лазаруване / с. Ряхово – 11 .04.2020г./

8. Великденска изложба / с. Ряхово – 17.04.2020г./

9. Гергьовски концерт и Църковен празник на църквата „ Свети Георги“ в с. Ряхово / съвместно с кметство с. Ряхово,Църковно настоятелство и СОСЗР общ. Сл.поле/

 /с. Ряхово – 06.05.2020г./

10. Традиционен ряховски събор. / съвместно с Общ. Сливо поле и кметство с. Ряхово/

 / с. Ряхово – 24.05.2020г./

11. ХII  Национален събор на читалищата 23-27 юни 2020 г. в гр.Бяла обл.Варна.

 / гр. Бяла – 25.06 – 27.06.2020г./

12. Участие в Общинските прегледи на художествената самодейност.

 /общ. Сл.поле м. август 2020г./

13. Нептунова вечер – традиционно посрещане на международната гребна регата и дните на р.Дунав

 /с. Ряхово – м. август 2020г./

14. Ден на съединението / с. Ряхово – 06.09.2020г./

15. 104 години от неуспешния десант на румънците при село Ряхово / съвместно с кметство с. Ряхово и СОСЗР общ. Сл.поле / с. Ряхово – 01.10.2020г./

16. Ден на народните будители. / с. Ряхово - 01.11. 2020г./

 17. Коледуване. / с. Ряхово – 24-25. 12.2020г./

***„Народно читалище Познай себе си – 1911г.”,с. Ряхово, общ. Сливо поле, обл. Русе***

**Членове на Читалищно настоятелство:**

 *Румяна Георгиева Георгиева*

 *Ангел Димитров Димитров*

 *Елка Димитрова Стоянова*

 *Антоанета Николова Атанасова*

 *Янка Велкова Стоянова*

 **Членове на Проверителната комисия:**

 *Недялка Георгиева Ганева*

*Росица Георгиева Петрова*

*Маргарита Илиева Калинова*

 **Председател на читалището :**

 *Румяна Георгиева Георгиева*